Si è davuelt il prin di Fevrâr a Corti il congrès che al à fat nassi in maniere uficiâl Corsica Libera, il gnûf sogjet politic che al cîr di meti adun lis diviersis animis dal indipendentisim cors. Il procès par meti adun sot di une bandiere uniche i diviers partîts indipendentiscj cors al jere tacât ancjemò l’an passât. Cul congrès dal prin di Fevrâr si son dâts dongje Corsica Nazione Indipendente, U Rinnovu, Anc-Psi (Accolta Naziunale Corsa – Partît Socialist pe Indipendence) e Strada Dritta. L’apontament al è stât ancje la ocasion par fissâ lis primis liniis di azion su diviers temis. Tra chescj il progjet batiât “Corsica 21”, ven a dî un program di svilup a lunc tiermin pe isule che al cjapi sù il model di Agjende 21 e che al rapresenti une alternative al PADDUC. Corsica Libera e à ancje pandût la sô poie ai presonîrs politics cors, ma e à ancje fat capî di jessi solidarie cul moviment armât clandestin. Par cumò la direzion dal gnûf sogjet politic e sarà gjestide in maniere coordenade di une vincjine di membris.
Font: Corse Matin, 01/02/09; Alta Frequenza, 02/02/09
fur_Latn lmo_Latn